ועדת הפנים ואיכות הסביבה, כנסת 18, פרוטוקול מספר 500, 2012-02-07 11:00

אמנון כהן: שלום לכולם, אני פותח את הדיון של ועדת הפנים והגנת הסביבה.

אמנון כהן: הנושא על סדר-היום: תקנות בריאות העם (איכותם התברואית של מי שתייה ומתקני מי שתייה).

אמנון כהן: אנחנו מקיימים היום דיון שני בנושא הזה.

אמנון כהן: בדיון הקודם שמענו באופן כללי לגבי התקנות ומה הולכים להסדיר, ושמענו גם תגובות מכל המשלחות שהיו כאן בדיון.

אמנון כהן: שלחנו את הגופים להתנהל ביחד, לבדוק אם יש דברים שאפשר להסדיר בהבנות הדדיות, ואני שמח שבחלק מהדברים ישבו ודנו.

אמנון כהן: יש לנו נושא אחד פתוח, נושא הוספת מגנזיום, שנמצא בדיון לא אצלנו.

אמנון כהן: הנושא הזה עדיין לא טופל עד הסוף, אבל הוא לא מפריע לנו להמשך הדיון.

אמנון כהן: אני ביקשתי ממרכז המחקר והמידע להכין חומר לגבי ההשלכות, לגבי בריאות העם, לגבי תקציב.

אמנון כהן: הם הכינו כבר את המסמך, אבל אנחנו לא נוגעים בו כרגע כי אנחנו רוצים להתחיל לקרוא את התקנות ולהתקדם, ולשמוע מהן ההבנות שהושגו בין המשלחות שדיברו והעלו את הבעיות שלהן – משרדי הממשלה, חברת "מקורות" ורשות המים.

אמנון כהן: מי מקריא מטעם הממשלה את התקנות?

אמנון כהן: בבקשה, גברתי.

אמנון כהן: מה שמך לפרוטוקול?

אילנה מישר: עורכת-דין אילנה מישר ממשרד הבריאות.

אמנון כהן: בבקשה גברתי, נתחיל לקרוא.

אילנה מישר: "תקנות בריאות העם (איכותם התברואית של מי שתיה ומיתקני מי שתיה), התשע"ב – 2012

אילנה מישר: פרק א' – מטרה, הגדרות וחובות ספק

אמנון כהן: תסבירי, בבקשה.

אילנה מישר: הסעיף הזה הוא סעיף מטרה.

אמנון כהן: למישהו יש הערה לגבי סעיף המטרה עצמו?

אמנון כהן: ממשיכים: הגדרות.

אילנה מישר: אני לא אקרא את הנוסחה.

אמנון כהן: תודה, עד כאן.

אמנון כהן: מי שנמצא כאן – יש הערות לגבי סעיף ההגדרות, סעיף 2?

אמנון כהן: רוצים להוסיף משהו?

אמנון כהן: להוריד משהו?

אמנון כהן: משהו מפריע?

אמנון כהן: משהו לא תואם?

אמנון כהן: אני מברך אתכם על התיאומים המרביים, עד כמה שאפשר, והיועצת המשפטית של הוועדה המוכשרת, מיכל, שעשתה עבודה לעילא ולעילא.

אמנון כהן: זה לא פשוט להגיע להבנות כאלה, אבל זה אופייני למיכל.

אמנון כהן: אנחנו מגיעים לסעיף 3 – חובות ספק מים.

אמנון כהן: יש הערות לסעיף "חובות ספק מים"?

אמנון כהן: הלאה.

אמנון כהן: אמרת שתחליף אותה.

אמנון כהן: תעזור לה.

שלום גולדברגר: בתקנה הבאה.

אמנון כהן: לא, עכשיו.

אמנון כהן: תן לה לשתות משהו.

אמנון כהן: היום יום חג המים, יום "מקורות".

אמנון כהן: אז לשתות מים, חבר'ה.

אמנון כהן: למישהו יש הערות לסעיף 4?

אמנון כהן: ממשיכים לסעיף 5, בבקשה.

אמנון כהן: עד כאן.

אמנון כהן: לגבי סעיף 5 – חריגה באיכות מי שתייה?

אמנון כהן: בבקשה, אדוני – רשות המים.

הראל גל: רשות המים.

הראל גל: אנחנו מבקשים לדווח על חריגה באחד התנאים שפורטו בתקנה 4 גם למנהל הרשות, על-מנת שיוכל - -

אמנון כהן: איפה?

הראל גל: בתקנה 5 אנחנו מבקשים לדווח למנהל רשות המים על כל חריגה באיכות המים, על-מנת שיוכל להיערך לאספקת מים חלופית, לאתר את מקור הזיהום ולטפל בו.

אמנון כהן: איך זה הולך היום?

אמנון כהן: מה אתם רוצים?

אמנון כהן: היום - - - מדווח?

שלום גולדברגר: היום אנחנו מודיעים לרשות המים.

שלום גולדברגר: אנחנו מדווחים לו.

שלום גולדברגר: הוא רוצה שהספק ידווח ישירות לרשות.

אמנון כהן: אה, הספק.

הראל גל: שהספק ידווח מיידית.

הראל גל: כשהוא מדווח למשרד הבריאות - -

אמנון כהן: כרגע התהליך הוא שהספק פונה למשרד הבריאות, ומשרד הבריאות – אתה מודיע לו?

שלום גולדברגר: כן, בהחלט.

שלום גולדברגר: כשצריך.

קריאה: לא תמיד.

קריאה: תוך כמה זמן אתה מודיע לו?

אמנון כהן: כשצריך, אתה אומר.

אמנון כהן: כשיש סכנה אתה מתריע בפניו למצוא דרכים חלופיות, כמו שהוא אומר.

אמנון כהן: הוויכוח פה אם לגבי כל הפרה, או לגבי הפרה שתגיע אליכם, ואתם תגידו מה הסכנה לבריאות ואתם צריכים לנתב.

אמנון כהן: זו הנקודה.

אמנון כהן: מה אכפת לך, אתה?

אמנון כהן: למה צריך כל דבר להגיד לך?

קריאה: אדוני היושב-ראש, בדרך כלל משרד הבריאות הוא שמודיע לספק - -

אמנון כהן: לא שאלתי אותך.

אמנון כהן: שאלתי את רשות המים.

הראל גל: מכיוון שכל חריגה באיכות המים - -

אמנון כהן: אולי יש חריגה שהיא לא מסוכנת, נגיד.

אמנון כהן: הם אמונים על בריאות העם.

אמנון כהן: אין לו שום שיקול דעת פה.

הראל גל: למנהל הרשות אין שיקול דעת באספקת המים לשתייה, אבל יש לו שיקול דעת באספקת המים באופן כללי.

אמנון כהן: מה קשור?

אמנון כהן: אם הוא אומר לך – הספק הודיע למשרד הבריאות, משרד הבריאות בחן את הסוגיה, ראה את הסיכון לציבור, והוא אומר, בשלב הזה תוסיף חומר כזה, או שאין בעיה.

אמנון כהן: למה צריך לדווח לך?

הראל גל: אנחנו חושבים שראוי שרשות המים תדע את זה מוקדם ככל האפשר, אם זה יגיע בסופו שלדבר לסכנה לבריאות הציבור.

אמנון כהן: הבנתי.

אמנון כהן: אני לא מסכים לתיקון הזה.

אמנון כהן: אנחנו רוצים שתהיה לנו כמה שפחות בירוקרטיה.

אמנון כהן: מי אדוני?

משה אבנון: משה אבנון, ממרכז השלטון המקומי.

אמנון כהן: בבקשה, אדוני.

משה אבנון: מה שצריך להוסיף פה זה: כל מי שמגלה חריגה, אם זה הספק או משרד הבריאות, יודיע - -

אמנון כהן: הספק – מאיפה הוא יודע שהוא חרג?

משה אבנון: הוא יכול לדעת.

משה אבנון: אם לדוגמה יש פיצוץ או שחדר ביוב.

משה אבנון: אם הוא פתאום גילה שחדר ביוב לתוך המים - -

אמנון כהן: אז הוא ישר מודיע למשרד הבריאות, ומשרד הבריאות ישר מודיע לו.

אמנון כהן: ונגמר.

משה אבנון: כל מי שמגלה חריגה או מגלה ספֵק שהמים ראויים לשתייה, חייב להודיע גם למשרד הבריאות וגם לרשות המים.

משה אבנון: אם זה באופן נורמלי אחרי בדיקות, בדרך כלל משרד הבריאות מודיע גם לרשות המים וגם לספק.

משה אבנון: אבל אם זה מתגלה תוך כדי עבודה בשטח – יכול להיות שקבלן שעובד שם "דפק" קו ביוב, אז הוא מיד צריך להודיע לספק, והספק צריך להודיע למשרד הבריאות וגם לרשות המים.

אמנון כהן: משרד הבריאות – כמה זמן לוקח לכם מרגע שהספק הודיע על פיצוץ ביוב באותו קו שהוא כרגע מתקן – הוא בכלל בא למשהו אחר, והוא לא שם לב שיש שם קו ביוב ופגע בו – כמה זמן לוקח?

עירית הן: נכון להיום, ספק מים מודיע למשרד הבריאות.

עירית הן: ברוב רובם של המקרים אלה בעיות קטנות שנפתרות מהר ולא צריך מעורבות נוספת.

עירית הן: אם זה מתפתח לבעיה שמצריכה אספקת מים - -

אמנון כהן: שאלתי על לוח הזמנים.

אמנון כהן: כמה זמן לוקח?

עירית הן: - - שנייה.

עירית הן: מרימים טלפון, זה לא בעיה.

אמנון כהן: אוקיי.

אמנון כהן: מי גברתי?

שרית כספי-אורון: אני שרית כספי-אורון, ראש תחום מים ב"אדם טבע ודין".

שרית כספי-אורון: רציתי להוסיף, בסוף, שידווח לציבור בסיכום האירוע של החריגות - -

אמנון כהן: לא.

אמנון כהן: היה אירוע שלא היה מסוכן.

אמנון כהן: אז מה יש להודיע לציבור וסתם להכניס אותו לפאניקה?

אמנון כהן: בשביל מה?

שרית כספי-אורון: בסעיף 5(ב), אני חושבת, משרד הבריאות נותן פטור לספק המים לדווח לציבור אם זה משהו קטן שמתגלה כשום דבר.

שרית כספי-אורון: אבל אם זה אירוע חריגה - -

אמנון כהן: מי יקבע אם זה אירוע חריג או לא חריג?

שרית כספי-אורון: משרד הבריאות, יש להם את הסמכות - -

אמנון כהן: אז הוא יקבע והוא יודיע לציבור.

אמנון כהן: למה אני צריך שמישהו אחר יודיע?

אמנון כהן: על איזה סעיף את מדברת?

שרית כספי-אורון: בסעיף 5(א)(1), אני חושבת, כתוב שהספק ידווח לציבור הצרכנים על כל חריגה, ואז בהמשך כתוב שמשרד הבריאות יכול לפטור את ספק המים מהדיווח הזה, אם זה מתגלה כחריגה שלא חזרה על עצמה או חריגה קטנה, ובזה נגמר הדיווח לציבור.

שרית כספי-אורון: אם זו חריגה רצינית ומתמשכת, נגיד לשבוע ימים, אז חשוב שהציבור ידע מה היתה הבעיה, שנפתרה הבעיה, איך קרה, איך פתרו ומה קורה עכשיו.

שרית כספי-אורון: שיצא איזשהו סיכום אירוע שידווח לציבור על-ידי הספק.

אמנון כהן: משרד הבריאות – מה אתם אומרים?

אמנון כהן: יש היגיון, כן?

שלום גולדברגר: בדוח שנתי - -

אמנון כהן: לא שנתי.

אמנון כהן: היא מדברת על סוף אירוע.

אמנון כהן: נגיד שהיה אירוע בעייתי והיה תהליך של שבוע עד שתיקנתם אותו, אז שהציבור ידע בסוף האירוע.

אמנון כהן: לא?

שלום גולדברגר: תמיד הציבור יודע - -

אמנון כהן: איך?

אמנון כהן: אם אתה לא תדווח הוא לא ידע.

שלום גולדברגר: אם אין מים או שמודיעים על הרתחה, או שיש - -

שרית כספי-אורון: אם אתם רוצים להגביר את האמון במי הברז - -

קריאה: תאגיד המים צריך לדווח על הדברים האלה בכל מקרה.

אמנון כהן: מי גברתי?

אמנון כהן: לא להתפרץ.

אמנון כהן: אני צריך לדעת, גם לפרוטוקול, ולשמוע מי מדבר, מה האינטרס של אותו גוף שמדבר, אני צריך לדעת.

שרית כספי-אורון: אני אתן דוגמה: אם ביישוב כלשהו הודיעו על הרתחה, ואחרי שלושה ימים הודיעו שעכשיו אפשר לשתות מים.

שרית כספי-אורון: אבל אני לא יודעת שום פרטים, אז אני לא יודעת אם אני אסמוך על זה שאפשר לשתות מים.

עירית הן: באיזה אמצעים את רוצה שנדווח לך?

שרית כספי-אורון: אני חושבת שגם באתר האינטרנט של ספק המים ושל משרד הבריאות.

שרית כספי-אורון: יש לכם הודעות של הדוברות שמדווחים על אירועים בזמן אמת.

שרית כספי-אורון: אבל לתת קצת פירוט ולסכם מה היה האירוע ואיך הוא הסתכם, ובאותם אמצעים בהם מודיעים על הרתחה.

עירית הן: שרשות הבריאות תדווח או ספק המים?

שרית כספי-אורון: אני חושבת ששניהם.

שרית כספי-אורון: אבל אם בסעיף הזה יש חובה על ספק המים לדווח בתחילת אירוע, אז שיהיה דיווח גם בסוף אירוע, וסיכום למה ואיך זה הסתיים.

אמנון כהן: משרד הבריאות – מה אתם אומרים?

שלום גולדברגר: אין לנו שום התנגדות לשקיפות והודעות לציבור, וכולי.

אמנון כהן: אבל אני לא רוצה פאניקה.

שלום גולדברגר: לא.

שלום גולדברגר: בהודעות דוברות כשיש אירוע ומחייבים, אז אנחנו מודיעים.

שלום גולדברגר: אנחנו לא מודיעים רק: תרתיחו את המים.

שלום גולדברגר: אנחנו מודיעים: בבדיקה שגרתית נתגלו חיידקים, נעשה אל"ף, בי"ת, גימ"ל, דל"ת, ומודיעים לציבור להרתיח את המים.

שלום גולדברגר: ואחר כך מודיעים - -

אמנון כהן: "אדם טבע ודין", מה היית רוצה שיהיה כתוב?

אמנון כהן: ונראה אם הם יכולים לחיות עם זה.

שרית כספי-אורון: פעם ניסחנו סעיף, וזה משהו כמו: "בתום האירוע ידווח ספק המים לצרכנים על סיכום האירוע, מה התרחש, ואיך נפתרה הבעיה, ועל היכולת לשתות מים שוב, על עמידה בתקנות".

אמנון כהן: תעבירי, אנחנו נשקול בדיון הבא.

אמנון כהן: אני משאיר לי פה סימן שאלה.

עירית הן: - - -

אמנון כהן: מצד אחד, אני לא רוצה ליצור פאניקה ולא לסרבל, אבל אם הציבור רוצה לדעת ולהגן על עצמו.

אמנון כהן: מה רצית להגיד, גברתי?

אמנון כהן: ושמך לפרוטוקול.

עדי חכמון: אני עדי חכמון ממשרד האוצר.

אמנון כהן: אה.

עדי חכמון: אתה אוהב את משרד האוצר.

אמנון כהן: אוהב אותם מאוד-מאוד.

אמנון כהן: יש בינינו שיתוף פעולה פורה.

אמנון כהן: מקימים קרן מיוחדת, וברגע שיהיה נזק לתשתית או לביוב, מי שעשה את הנזק יחזיר את הכסף לקרן, ומהקרן נתקן את כל הדברים האלה.

אמנון כהן: הקרן תהיה מיועדת לנושא הזה.

עדי חכמון: מה, זה נושא חדש עכשיו?

אמנון כהן: ודאי.

אמנון כהן: שמעתי אוצר, עכשיו אני - -

עדי חכמון: רשות המים מפרסמת אמות מידה לספק המים, מה הוא צריך לפרסם באתר שלו.

עדי חכמון: אם בדיוק פרסמו דברים חדשים, אולי כדאי להסתנכרן מולם ושזה יהיה שם.

עדי חכמון: אני לא יודעת אם זה ראוי שזה יהיה בתוך התקנות האלה.

עדי חכמון: יש אמות מידה שרשות המים מפרסמת, מה הספק צריך לדווח - -

אמנון כהן: לא.

אמנון כהן: היא אומרת, אחרי אירוע מסוים שהיה.

עדי חכמון: אבל ספק המים.

עדי חכמון: תאגיד המים והביוב, אם היה איזשהו - -

אמנון כהן: אבל הוא לא קיבל בכלל.

שרית כספי-אורון: ומועצה אזורית?

אמנון כהן: שנייה, שנייה.

אמנון כהן: מצד אחד, אנחנו אומרים שלא כל אירוע ידווח לרשות המים.

אמנון כהן: אלא אם כן בחן משרד הבריאות, ובאותו אירוע לא היתה סכנה או משהו שצריך להגיע לציבור.

אמנון כהן: לא צריך פאניקה.

אמנון כהן: אבל יחד עם זאת, בשבוע מסוים היה אירוע, לא היתה פאניקה, לא היה משהו שמזיק לאזרח.

אמנון כהן: אבל אחרי שבוע, בדיעבד – האירוע הסתיים, ורשות המים לא קיבלה אינפורמציה, שיפרסם, הוא לא קיבל.

אמנון כהן: כי הם אומרים שאין סכנה לציבור.

אמנון כהן: אז היא אומרת, לפחות אחרי האירוע, שאני באזור מגורי שהיה בו הדבר הזה, שאני אדע.

אמנון כהן: שקיפות, סך הכול.

עדי חכמון: אז שני דברים: אם זה אירוע שצריך היה להגיע לציבור אז מן הראוי שהוא יגיע גם לרשות המים.

עדי חכמון: דבר שני, אנחנו מדברים כאן על ספק המים עצמו.

עדי חכמון: לרשות המים יש אמות מידה שהיא מפרסמת, באילו אמות מידה צריך לעמוד ספק המים?

עדי חכמון: אם ספק המים יודע את זה הוא יוכל גם לפרסם את זה באתר שלו.

אמנון כהן: מאיפה יודע האזרח באיזה אתר ואיפה לחפש אותו?

עדי חכמון: זה אתר של ספק המים.

עדי חכמון: נניח ויש תאגיד מים וביוב שכפוף לאמות מידה של רשות המים, עכשיו הוא יהיה כפוף גם לכללים של תקנות איכות מי שתייה.

עדי חכמון: יש אמות מידה שמפרסמת רשות המים והוא יכול לעמוד באמות המידה האלה.

אמנון כהן: הבנתי.

אמנון כהן: אתם אומרים שלא צריך, שיש מספיק שקיפות?

עדי חכמון: יכול להיות שאין מספיק, אבל - -

שרית כספי-אורון: אני לא חושבת שזה מכסה את כולם.

שרית כספי-אורון: זה לא מכסה את כל ה - -

אמנון כהן: אדם טבע ודין, אני מבקש שתשבו אתם ועם הייעוץ המשפטי, ותתאמו את זה גם מול משרד הבריאות.

אמנון כהן: אם הגעתם להבנות, מה טוב.

אמנון כהן: אם לא הגעתם להבנות, אז נכריע בוועדה אחר כך.

קריאה: מדברים רק על דוח לאחר סיום אירוע?

קריאה: לאחר אירוע רציני, חמור.

אמנון כהן: תחליטו איזה אירוע, מה זה חמור, מה זה לא חמור.

שרית כספי אורון: - - - שנבין מה קרה למי השתייה שלנו - - - חזרה ממי הברז.

אמנון כהן: לעוד מישהו יש הערה לסעיף הזה?

אמנון כהן: בבקשה, סעיף 6 – חריגה ותוצאות בדיקה.

אמנון כהן: משרד הבריאות, בבקשה.

אמנון כהן: הערות לסעיף 6?

שרית כספי-אורון: יש לי שאלה.

שרית כספי-אורון: כתוב ב-6(1): "נמצא בבדיקה מיקרוביאלית במים חיידק קוליפורם ב- 100 מ"ל מים"; ואם נמצאו שניים, זה עדיין תקף?

שלום גולדברגר: חיידק אחד או יותר.

שרית כספי-אורון: כן, אני יודעת.

שרית כספי-אורון: אז אולי צריך להוסיף: "או יותר".

קריאה: זה ברור.

קריאה: על אחת כמה וכמה, מה שנקרא.

אמנון כהן: ברור.

אמנון כהן: הלאה.

אמנון כהן: עוד שאלות?

שלום גולדברגר: זה עניין משפטי.

שלום גולדברגר: אם כותבים: חיידק אחד, אם הוא כולל גם מאה.

אמנון כהן: כל שכן, המשפטנים אומרים.

אמנון כהן: בבקשה, אדוני.

אבנר עדין: סליחה.

אבנר עדין: היה לי הרושם שהיתה פה איזושהי הגבלת זמן לספק לבצע את הדיגום החוזר.

עירית הן: כתבנו את זה בהגדרות, על דיגום חוזר: דיגום שיתבצע תוך 24 שעות.

עירית הן: אין את זה?

קריאה: כן, כן.

עירית הן: כן, יש.

שלום גולדברגר: בהגדרה של דיגום חוזר, זה בתוך 24 שעות מעת שהמעבדה גילתה - -

אמנון כהן: תפנו אותו, שיראה שזה בסדר.

אמנון כהן: בהגדרות?

עירית הן: בהגדרה: "דיגום חוזר".

אמנון כהן: תעבור על זה אדוני, ואם יש לך עדיין שאלה, בבקשה.

אבנר עדין: לא, זה בסדר גמור.

אבנר עדין: רק שאם אני התקשיתי לזכור איפה זה נמצא, אולי בכל זאת כדאי להזכיר את זה שם.

אמנון כהן: כמה זמן?

שלום גולדברגר: תוך 24 שעות.

שלום גולדברגר: כתוב.

אמנון כהן: תוך 24, זה בסדר?

אמנון כהן: סביר?

אמנון כהן: זה מה שכתוב?

אבנר עדין: מבחינה משפטית זה בסדר.

אמנון כהן: זה מה שהתכוון יושב-ראש הוועדה?

קריאה: כן.

אמנון כהן: בסדר.

אמנון כהן: יש עוד שאלות לסעיף הזה?

אמנון כהן: ממשיכים לסעיף 7, בבקשה.

אמנון כהן: יש הערות לסעיף 7 – פסילת מי שתייה?

אמנון כהן: איזה תיאום, יאללה.

אמנון כהן: בכבוד, סעיף 8.

קריאה: כדאי לעצור כאן, אני חושב.

אמנון כהן: הערות לסעיף 8, בבקשה?

אמנון כהן: תגידו משהו כבר.

שלום גולדברגר: פה כן מודיעים לציבור על כל היתר מיוחד.

אמנון כהן: בבקשה, אדוני.

אמנון כהן: תמשיך הלאה לסעיף 9.

אמנון כהן: תמשיך.

שלום גולדברגר: הערות.

אמנון כהן: תמשיך, תמשיך.

קריאה: רגע, רגע.

אמנון כהן: תמשיך עכשיו.

אמנון כהן: מה?

אמנון כהן: תמשיך, תמשיך.

אמנון כהן: נגיע, נגיע לזה.

אמנון כהן: 9 ו-10 נעשה ביחד.

אמנון כהן: הלאה.

אמנון כהן: הערות לסעיפים 9 ו-10? בבקשה, אדוני, רשות המים.

הראל גל: בסעיף 9(ב) לא ברורה הכוונה בכתוב:

הראל גל: מים שאינם ראויים לשמש מי גלם לשתייה, היות ומי גלם הם מים שעוברים טיפול ומלכתחילה אינם ראויים לשמש לשתייה.

הראל גל: אנחנו חושבים שצריכים להיות פה קריטריונים ברורים או לתת ניסוח שיאפשר להשתמש במים.

הראל גל: כדוגמת מים שעברו התפלה, להשתמש בהם לשתייה.

קריאה: לא ברורה ההערה.

אמנון כהן: משרד הבריאות.

שלום גולדברגר: הסעיף הזה - -

אמנון כהן: מכסה מספיק?

אמנון כהן: או שלא ברור לו הסעיף?

שלום גולדברגר: הסעיף הזה אומר שיש מקור מים שאינו ראוי למי שתייה כפי שהוא.

שלום גולדברגר: אם הוא עובר התפלה והופך אחר כך למים ראויים לשתייה, אז זה בסדר.

שלום גולדברגר: ישנם מקורות מים שאנחנו מלכתחילה לא רוצים לגעת בהם בכלל – אל תציעו לי התפלה, אל תציעו לי סינון, אל תציעו לי כל מיני טיפולים, כי אנחנו פוסלים מראש כל אפשרות להשתמש במים האלה כמקור למי שתייה.

שלום גולדברגר: אני אתן את הדוגמה הכי קיצונית: קולחים, למשל.

שלום גולדברגר: אם יבוא מישהו ויגיד, אני יכול לטפל בקולחים ולהביא אותם לתקנות מי שתייה – אנחנו לא רוצים את זה.

שלום גולדברגר: לא יודעים מה יש בהם, לא יודעים מה עלול להיות בהם, לא יודעים מה יתגלה בעוד 10-20 שנה, ואנחנו פוסלים את זה מראש.

אמנון כהן: אוקיי, מה הבעיה?

הראל גל: ממילא משרד הבריאות מאשר כל מתקן לאספקת מי שתייה.

הראל גל: אני לא חושב שזה צריך להיות פה בתקנות - -

אמנון כהן: מה מפריע לך? תן דוגמה קיצונית, מה יכול להיות.

הראל גל: דוגמה קיצונית: קידוחי הנקז המזרחי שדובר עליהם בישיבה הקודמת על-ידי "מקורות", ששואבים מים באזורים שהם מושקי קולחין כיום.

הראל גל: עדיין לא תוקנו תקנות שיאפשרו את זה.

הראל גל: על-פי התקנה הזאת משרד הבריאות יכול להגיד, אנחנו לא מאפשרים את זה למרות שהמים הולכים להתפלה.

הראל גל: יכולים להיות עוד מקרים רבים - -

אמנון כהן: אבל הם לא הולכים לכיוון הזה.

הראל גל: אבל פה לא כתוב מה הכוונה.

עירית הן: זה גם לא נכון שזה לא תוקן.

שלום גולדברגר: אל"ף, זה תוקן.

שלום גולדברגר: בי"ת, הדוגמה לא טובה.

שלום גולדברגר: כי שם זה חריגה מתקנות אחרות, לא מתקנות איכות מי שתייה.

אמנון כהן: אדם טבע ודין, בבקשה.

שרית כספי-אורון: בהגדרות, מקור מים הוא למעט מי ניקוז, מי שופכין ומי קולחין, אז אתם מכוסים בהגדרות.

שרית כספי-אורון: אני רוצה לגבות את רשות המים, אבל לאו דווקא התפלה.

שרית כספי-אורון: אם יש מתקן טיפול ייעודי לזיהומים.

שרית כספי-אורון: נגיד, קידוחי ירושלים שזוהמו עם חומר תעשייתי, ויש מתקן ייעודי לסלק את החומר הזה.

שרית כספי-אורון: אז עכשיו אסור לספק מים מכל הקידוחים האלו בגלל שיש חשש לזיהום מים.

קריאות: לא, סליחה.

קריאות: לא.

אמנון כהן: תנו לה לסיים.

אמנון כהן: היא חייבת לסיים עד הסוף.

שרית כספי-אורון: אז אני חושבת שצריך להישאר פה איזשהו שיקול דעת של משרד הבריאות כן לפסול מקור מים מלספק אי פעם מי שתייה, אם יש חשש שאי אפשר לספק ולא משנה מה עושים.

שרית כספי-אורון: אבל שיהיה בשיקול דעת ולא משהו שכובל אותם לחלוטין.

אמנון כהן: בסך הכול הם אומרים ששיקול הדעת אצלכם.

אמנון כהן: אף אחד לא לוקח.

אמנון כהן: לא באופן גורף, אפילו שהלכת לקיצוני שנשמיש מחר מי קולחין.

אמנון כהן: אבל אולי יהיה מצב, חס וחלילה, שבשלב מסוים לאחר כל הבדיקות וכל הטיהורים למיניהם נצטרך להשתמש.

אמנון כהן: אז שתהיה לך האופציה.

אמנון כהן: אתה תחליט שבנסיבות רגילות לא היית מאשר את זה, אבל בגלל נסיבות חירום למשל, נותנים לך סמכות.

אמנון כהן: יש לך את הסמכות הזאת?

עירית הן: אבל זה בדיוק מה שהסעיף הזה אומר.

אמנון כהן: תסבירי עכשיו לכולם, בבקשה.

עירית הן: זה סעיף שעד היום לא היה בידינו וראינו שיש לנו קווים אדומים.

עירית הן: שיש מקורות מים שהם מי גלם שמראש לא נסכים שישמשו מי גלם - -

שרית כספי-אורון: אני מסכימה איתך - - -

עירית הן: לא.

עירית הן: חסר מה?

עירית הן: שייכתב: לשיקול דעת המנהל?

עירית הן: בשביל זה בא הסעיף הזה.

עירית הן: אנחנו צריכים אותו כדי לאפשר לנו במקרים מסוימים להגיד: לא, עד כאן, מי הגלם האלה לא לשתייה.

הראל גל: אבל זה נמצא אצלכם במילא, עירית.

עירית הן: זה לא עוזר שזה נמצא ממילא.

שרית כספי-אורון: כתוב: רשות הבריאות לא תאשר מקור מים אם המים אינם ראויים לשמש כמי גלם בשל זיהום המים או חשש לזיהומם.

שרית כספי-אורון: עובדה שכל מקורות המים שזוהמו, מטופלים.

מיכל גולדברג: שרית, הסעיף כמו שהוא מנוסח בהחלט משאיר את שיקול הדעת בידי רשות הבריאות.

קריאה: זה צריך להיות: "רשאית לא לאשר", ולא: "לא תאשר".

מיכל גולדברג: לא.

מיכל גולדברג: מבחינת עברית אנחנו לא כותבים – הסעיף כמו שהוא מנוסח, לדעתי וגם לדעת משרד הבריאות, התעכבנו לא מעט על הניסוח.

מיכל גולדברג: בהחלט נשאיר להם את שיקול הדעת.

מיכל גולדברג: יש פה גם הגדרה של מי גלם, וגם היא נתונה לשיקול דעת רשות הבריאות.

שלום גולדברגר: אולי לא הבינו.

אמנון כהן: תחדד אדוני, בבקשה.

שלום גולדברגר: אולי לא הובן.

שלום גולדברגר: מי גלם זה לא מים שראויים לשתייה.

שלום גולדברגר: הם מים שחייבים לקבל טיפול.

שלום גולדברגר: אם אינם ראויים לשמש מי גלם, זאת אומרת שאינם ראויים בכלל להגיע להתחלת תהליך של טיפול.

שלום גולדברגר: ואלה מקומות בודדים שבהם נחליט – בקידוח שהוא מזוהם, הוא מי גלם, נו ברור.

שלום גולדברגר: זו ההגדרה של מי גלם – זה מים שאינם ראויים לשמש לכשעצמם כמי שתייה, אלא לאחר טיפול.

אמנון כהן: אוקיי, תודה.

אמנון כהן: יש עוד סעיפים שיש לכם בעיה, הערות?

אמנון כהן: ממשיכים הלאה.

אילנה מישר: לא "בדרישה", זה אמור להיות "ברישה".

שלום גולדברגר: ברישה.

אמנון כהן: עד כאן.

אמנון כהן: הערות לסעיף 11?

אמנון כהן: תמשיך, בבקשה.

אמנון כהן: הערות?

אמנון כהן: עכשיו תקרא את פרק ד' כולו עד לפרק ה', בבקשה.

קריאה: אפשר להציע אולי לעצור כאן?

אמנון כהן: מה קרה?

קריאה: הערות.

אמנון כהן: אמרתי, בסוף הפרק.

אמנון כהן: עד כאן.

אמנון כהן: אם יש הערות לפרק ד', לכל הפרק – בבקשה.

אמנון כהן: בבקשה, אדוני.

שי בוזגלו: עורך-דין שי בוזגלו מרשות המים.

שי בוזגלו: לגבי 14, צריך להבהיר שלתאגיד אין אחריות לגבי המים או לגבי הבדיקות שאחרי הברז.

שי בוזגלו: כאן אנחנו מבקשים מהתאגיד לעשות בדיקות עבור הצרכן, אבל אין לו – צריך לומר את זה ושזה יהיה ברור שאין לו אחריות, גם לא על תוצאות הבדיקות וגם לא על הצנרת מאחורי הקו שבו הוא מספק את המים.

אמנון כהן: עד הקו שהוא מקבל?

קריאה: עד הברז.

קריאה: מאחורי השעון.

קריאה: עד השעון.

אמנון כהן: שנייה, שנייה.

אמנון כהן: עוד פעם, אני רוצה להבין.

אמנון כהן: אתה מדבר בשם תאגידי המים?

שי בוזגלו: לא.

שי בוזגלו: בשם רשות המים.

אמנון כהן: רשות המים, עד שמגיע לתאגיד?

אמנון כהן: אני שואל באיזה צלב אתה.

שי בוזגלו: רשות המים.

קריאה: תאגידי המים כפופים אליהם.

אמנון כהן: אז איפה הבעיה?

אמנון כהן: לא הבנתי.

שי בוזגלו: הבעיה היא כזו: אנחנו מבקשים מהתאגידים לבצע בדיקות עבור הצרכנים - -

אמנון כהן: התאגידים יעשו את העבודה?

אמנון כהן: שאתה רוצה להסיר מעליך את האחריות.

קריאה: מהם את האחריות.

אמנון כהן: מי אחראי בסוף?

הראל גל: התאגיד אחראי על המים עד השעון.

הראל גל: הבדיקות נעשות לאחר השעון.

הראל גל: אנחנו רוצים להבהיר שאחריות על התוצאות לא יכולה להיות על התאגיד מכיוון שזה נעשה בתחום שהוא לא באחריותו.

הראל גל: הוא רק לוקח את הדגימה, מבצע את האנליזה, את הבדיקה, ומביא לצרכן את התוצאות.

אמנון כהן: אתה מתכוון בברז בבית של הצרכן?

הראל גל: בברז בבית, כן.

אמנון כהן: אם מישהו בדק בברז בבית, האחריות היא לא של התאגיד?

הראל גל: כן.

אמנון כהן: אלא של מי?

הראל גל: על-פי התקנה פה, אם צרכן מבקש, התאגיד מחויב לקחת דגימה מהברז אצלו, לעשות לזה בדיקה ולספק תוצאות.

הראל גל: זה לא במקום שבאחריות התאגיד כי זה מעבר לשעון.

הראל גל: אנחנו רק רוצים שייכתב שהתוצאות של הבדיקה לא באחריות התאגיד.

אמנון כהן: מאה אחוז באחריות התאגיד.

הראל גל: לא יכול להיות.

אמנון כהן: למה?

הראל גל: כי זה לא בתחום אחריותו, זה מאחורי השעון.

אמנון כהן: עד שאני מקבל את המים בתוך הכוס שלי, זה באחריות שלך.

הראל גל: לא.

הראל גל: עד השעון.

קריאה: אבל בהגדרה זה לא ככה.

אמנון כהן: מי יבדוק את זה?

הראל גל: אבל זה לא יכול להיות באחריותו, כי - -

אמנון כהן: מאה אחוז באחריותו.

אמנון כהן: אתה מביא לי את המים, ועד שאני שותה אותם זה באחריות שלך.

הראל גל: - - הצנרת הביתית היא באחריותי.

הראל גל: הצנרת אצלי בבית היא באחריותי.

הראל גל: אני לא יכול - -

אמנון כהן: עד שאני שותה את המים, זה באחריות שלך.

אמנון כהן: מרכז השלטון המקומי, מה אתם אומרים?

משה אבנון: אי אפשר להבחין אם הבעיה היתה לפני הברז או אחרי הברז.

משה אבנון: הרי אין בזה היגיון.

אמנון כהן: נכון.

אמנון כהן: נכון.

אמנון כהן: הוא כל הזמן יגיד, זה אחרי הברז.

משה אבנון: הם יגידו כל הזמן, זה אחרי הברז - -

שי בוזגלו: זה לא נכון.

אמנון כהן: אני לא מטיל על הציבור גזירה שלא יכולים לעמוד בה.

שי בוזגלו: אז אני רק אחדד את זה.

שי בוזגלו: התאגיד עורך את הניטור - -

אמנון כהן: לא, חידדת.

אמנון כהן: הבנתי מה אתה רוצה.

אמנון כהן: לא צריך לחדד יותר.

אמנון כהן: את רוצה להגיד משהו?

שרית כספי-אורון: קודם כל, הסעיף הזה מעולה.

שרית כספי-אורון: זו תוספת מעולה לתקנות.

שרית כספי-אורון: ולפחות עכשיו יש איזשהו גורם שהציבור יכול לפנות אליו לבדוק מה יוצא לו מהברז תכל'ס.

שרית כספי-אורון: אבל זה על חשבון הצרכן.

שרית כספי-אורון: אז זה רק לצרכנים שיש להם מודעות גבוהה - -

אמנון כהן: וגם שיש להם כסף.

שרית כספי-אורון: - - וגם כסף.

שרית כספי-אורון: כי זה יעלה כמה מאות שקלים.

אמנון כהן: למה זה לא יהיה על חשבון זה שמספק לי מים?

אמנון כהן: זה צריך להיות חלק מהשירות.

שרית כספי-אורון: כי הם צודקים שאחרי שעון המים, התשתית הביתית בבעלות בעל הנכס.

שרית כספי-אורון: ובעל הנכס הוא זה שאחראי לתחזק, להחליף, וכן הלאה.

משה אבנון: סליחה, לבעל הנכס כמעט ואין אפשרות לזהם את המים.

משה אבנון: המים נמצאים במערכת סגורה, מהכניסה לבית ועד הברז.

קריאה: זה לא נכון.

משה אבנון: עד שיבררו איפה הזיהום, אם יוכיחו שהזיהום היה בפנים, מילא.

משה אבנון: אבל עד שיוכיחו, איך אפשר לדעת מאיפה זה?

שי בוזגלו: לא, מן הסתם יש - -

אמנון כהן: שנייה, שניה.

אמנון כהן: אני שמעתי את הנקודה, אנחנו מלבנים אותה.

אמנון כהן: השלטון המקומי מייצג גם את הפן הזה.

משה אבנון: אדוני היושב-ראש - -

אמנון כהן: תן לה לסיים, רק רגע.

שרית כספי-אורון: אז מה שאנחנו מציעים – אנחנו היינו רוצים להוסיף סעיף שרשות הבריאות תבצע כל שנה סקר מדגמי – לא משהו שמשמעותו מיליארדים של שקלים – אבל סקר מדגמי שמתרכז בשלוש נקודות.

שרית כספי-אורון: אחת, במעוטי יכולת, בשכונות מצוקה; שניה, במבנים שיש בהם חשש מיוחד להרעת מי שתייה, זה מבנים ישנים שהצנרת בטח בתקן ישן, עם עופרת ודברים כאלו; ושלישית, זה אוכלוסיות רגישות – אנחנו מדברים על גני ילדים, בתי-ספר, בתי-חולים, בתי-אבות.

שרית כספי-אורון: הם עשו סקר כזה בבתי-חולים לפני כשנה וחצי, ובאמת התגלו שם חריגות במתכות, במי השתייה בבתי-החולים.

שרית כספי-אורון: אז זה רק מעמיס עוד יותר על גוף האדם החולה.

שרית כספי-אורון: אז אנחנו מבקשים להוסיף סעיף כזה.

קריאה: אפשר לענות על זה רגע?

אמנון כהן: שנייה, בטח שתעני.

אמנון כהן: תיכף תעני להכול.

אמנון כהן: ממרכז השלטון המקומי, מה רצית להוסיף, אדוני?

משה אבנון: אדוני היושב-ראש, קודם כל, הדגימות נעשות בדרך כלל על-יד שעון המים, או ביציאה או בכניסה וזה בכלל לא משנה.

משה אבנון: הבעיה היא אחרת לגמרי.

משה אבנון: גם בבית-חולים - -

קריאה: אבל זה לא נכון.

אמנון כהן: תן לו רגע, הוא בזכות דיבור.

משה אבנון: - - גם בבית-חולים, אם המערכת היא מערכת סגורה ואין פריצה, אז אין כל אפשרות, לבית-החולים אפילו, לבדוק איפה נכנס הזיהום.

משה אבנון: אם רוצים לחייב את בית-החולים, שיוכיחו שהזיהום בא מתוך בית-החולים.

משה אבנון: לא לפני זה.

משה אבנון: זה הכול.

אמנון כהן: הבנו.

אמנון כהן: משרד הבריאות, בבקשה.

עירית הן: יש פה כמה דברים.

עירית הן: נתחיל מהמוסדות.

אמנון כהן: דווקא יש היגיון בסקר כזה.

עירית הן: בתי-חולים מכוסים מבחינתנו, יש לנו הנחיות לדיגום אחת לשנה במוסדות רפואה בכלל – לא רק בתי-חולים – דיגום למתכות רשת.

עירית הן: יש אפשרות בהחלט לבדוק אם זה בא מהרשת הראשית או מבית-החולים, כי פשוט עושים דיגום השוואה מהכניסה לעומת - -

קריאה: נכון.

עירית הן: אז אני אומרת שזה דווקא כן פתור.

עירית הן: מוסדות של אוכלוסיה חלשה – בתי-חולים כוללים גריאטריה, ובמוסדות חינוך יש דרישה כזו - -

אמנון כהן: מה עם מוסדות חינוך?

אמנון כהן: בתי-ספר וגני ילדים?

עירית הן: במוסדות חינוך, איך זה הולך באמת?

אמנון כהן: בבית-ספר הילדים שלנו שותים שם.

אמנון כהן: לא לכולם יש בקבוקי מים.

עירית הן: מוסדות חינוך לא מכוסה.

עירית הן: סליחה, טעיתי.

עירית הן: מוסדות רפואה מכוסה.

אמנון כהן: איך אנחנו עושים שגם מוסדות חינוך יהיו מכוסים?

עירית הן: צריך דרך רישיון של העירייה, איך זה הולך?

קריאה: אפשר גם דרך תקנות - -

אמנון כהן: לא, לא חייבים תשובות היום.

אמנון כהן: תרשמו את ההערה - -

קריאה: ברמה העקרונית - -

עירית הן: רק שנייה.

עירית הן: לא סיימתי להגיד.

עירית הן: ברמה העקרונית, הסעיף הזה הוא יחסית חדש בישראל - -

קריאה: הוא חדש.

קריאה: הוא לא קיים.

עירית הן: - - כן, הוא לא היה קודם; והוא מין צעד ראשון כזה להיכנס לרשות הפרט, כי אנחנו מזהים שברשות הפרט עלולות להיות בעיות בצנרת שהציבור חשוף אליהן, ואף אחד לא לוקח אחריות; כולל תקנים ישראליים שצריכים לכסות על זה.

עירית הן: כפי שזה מנוסח היום, זה נותן את הפתח להתחיל את המשימה הזו, ופה אנחנו משתמשים בספק המים כפלטפורמה נוחה לבצע את זה.

עירית הן: כי יש להם את המנגנון.

עירית הן: יש להם דוגמים, יש להם ידע, יש להם מקצועיות, יש להם קשר עם המעבדות.

עירית הן: והיה נראה לנו נכון שאם צרכן רוצה, הוא יפנה לספק המים והוא זה שיעשה עבורו את הבדיקה.

אמנון כהן: ומתי אתם תעשו, כשלצרכן אין את המודעות ואין לו גם את המשאבים?

עירית הן: איך ניידע את הצרכן?

אמנון כהן: לא, לא.

אמנון כהן: איך אתם תעשו?

עירית הן: ההצעה של שרית?

אמנון כהן: כן.

אמנון כהן: שפעם ב- תתלבשו על אזורים מוחלשים, לפעמים גם בעיר יש אזורים מוחלשים, יש עיר שיש שם אוכלוסיה די חדשה, ויש עדיין שכונות של ארבע קומות, ארבעה בניינים, שכונות בן-צבי כאלה.

קריאה: אנחנו עושים - -

אמנון כהן: שנייה, תן לי לסיים את השאלה.

אמנון כהן: אתה יודע הכול, אני יודע.

אמנון כהן: השאלה הראשונה היא אם אתם חושבים לעשות דגימות גם באזורים המוחלשים כמו שציינו, במוסדות ציבור, בתי-ספר וגני ילדים.

אמנון כהן: ההערה שהועלתה על-ידי רשות המים שתהיה אבחנה – ואת אומרת שיש להם את הכלים המעבדתיים לדעת אם הבעיה היא אצל הצרכן או בצנרת עד הצרכן, כי הצרכן לא ידע את זה.

אמנון כהן: ואנחנו אומרים, אתם עשיתם דגימה במספר בניינים באזור, יש פה בעיה אזורית או בניינית, ואז מפנים או לוועד הבניין או לוועד השכונה לטפל איכשהו בבעיה.

אמנון כהן: אבל שנדע, שלא נטיל עליהם משהו שלא שייך אליהם בכלל.

אמנון כהן: הוא הביא את המים עד השעון, מבחינתו הוא עשה את מלאכתו נאמנה, אבל אני לא רוצה להוריד ממנו את האחריות עד שהוא יוכיח שזה לא אצלו.

אמנון כהן: האחריות אצלו עדיין והוא צריך להוכיח, כמו שאמר נציג השלטון המקומי, שעד הצינור גם מבחינת השכונה הכול בסדר.

אמנון כהן: אבל אצלך בבניין, או אצלך בכניסה מהשעון יש בעיה, והוא יוכיח.

אמנון כהן: אז הנטל והאחריות היא על האזרח והוא צריך לטפל בזה.

אמנון כהן: על הדברים האלה תענה עכשיו במכלול, ואז אנחנו צריכים להתקדם.

אמנון כהן: אם לא, אנחנו נדוש בנושא הזה שעתיים.

שלום גולדברגר: אני מנסה "לחתוך" את הדברים.

שלום גולדברגר: אין כוונה להטיל אחריות על התאגיד או על ספק המים לגבי מה שקורה בתוך הבית הפרטי, כי הוא לא שולט שם.

שלום גולדברגר: הוא לא שם את הצנרת והוא לא בדק אם יש על הגג יונים מתות - - - זו לא אחריות שלו, ולא זאת הכוונה.

שלום גולדברגר: הוא צריך בסך הכול לעזור לצרכן הפרטי לעשות את הבדיקות כי זה המנגנון שלו, והוא צריך להוכיח שזה לא קרה אצלו על-ידי זה שיבדוק ברשת, בכניסה או השכונה.

שלום גולדברגר: אלה דברים שנעשים בין כה וכה, והוא יכול להוכיח מתי זו אחריות שלו ומתי לא.

שלום גולדברגר: אני חושב שזה ברור מתוך מה שכתוב פה, ולא היתה כוונה להטיל על הספק אחריות למה שקורה בתוך הבית הפרטי.

שלום גולדברגר: ביחס לסקרים, משרד הבריאות עושה סקרים בבתים פרטיים, עם המשאבים המוגבלים.

שלום גולדברגר: אבל אי אפשר להכניס לתקנות - -

אמנון כהן: אבל יש עבודה מסוימת שאתם נכנסים - -

שלום גולדברגר: יש לנו עבודה.

שלום גולדברגר: השנה עשינו 800 בדיקות בבתים פרטיים ברחבי הארץ, מחולק לפי מחוזות, והתוצאות מפורסמות באתר האינטרנט וכל אחד יכול לראות אותן.

שלום גולדברגר: זה חלק מהתוצאות של הוועדה, וכהכנה גם לתקנות האלה.

שלום גולדברגר: אם רוצים להטיל כחובה – הדוגמה של ארצות-הברית למשל, היא שספק המים, ולא משרד הבריאות, צריך להיכנס לבתים הפרטיים ולעשות שם מחובתו - -

אמנון כהן: כשירות.

עירית הן: אחוז מסוים מהבתים כל שנה.

אמנון כהן: כשירות ללקוח.

עירית הן: כשירות ללקוח.

שלום גולדברגר: משהו כשירות, כן.

אמנון כהן: הצעת משהו כזה?

שלום גולדברגר: אנחנו בינתיים רוצים לראות איך אנחנו מתקדמים עם זה - -

אמנון כהן: בריאות העם עדיין אצלכם, החוק אצלכם, ולכן איך אתם מסתכלים?

שלום גולדברגר: - - לאסוף את הנתונים, לראות אם יש בעיה או אין בעיה במדינת ישראל.

שלום גולדברגר: הבעיות אצלנו הרבה פחות חמורות ממה שיש בארצות-הברית בגגות, אין עופרת כמעט - -

אמנון כהן: בבתי-ספר וגני ילדים?

שלום גולדברגר: בתי ספר וגני ילדים – זה מיכולתנו לחייב אותם.

אמנון כהן: אתם בודקים?

שלום גולדברגר: כן, ואנחנו עושים את הסקרים האלה.

שלום גולדברגר: אבל שוב, זה לא כחובה בתקנות.

אמנון כהן: אני רוצה אולי להכניס את זה כחובה בתקנות.

אמנון כהן: אני מתלבט עם עצמי.

אמנון כהן: אני לא חייב לקבל את התקנות שאתה הבאת.

אמנון כהן: אני יכול להוסיף שם כל מיני דברים שאני רואה לנכון על-פי מה שמעלים פה אנשים חשובים שיושבים, והם חיים את החיים גם.

אמנון כהן: אנחנו רוצים לקדם את התקנות.

אמנון כהן: אבל אנחנו רוצים גם להכניס שינויים קלים, ראויים וטובים, בתיאום אתכם.

אמנון כהן: מקסימום, אנחנו לא נגיע להבנות ואז השר יכול למשוך את התקנות.

אמנון כהן: אבל אם אנחנו מזהים תוך כדי דיון שיש משהו שלא קיבל ביטוי למרות שוועדה מקצועית ישבה והביאה את הכול.

אמנון כהן: לפעמים עולים פה דברים שלא נתנו עליהם את הדעת.

אמנון כהן: לכן יכול להיות שכן יהיו שינויים.

אמנון כהן: אני לא חייב לקבל.

אמנון כהן: זה לא "ראה וקדש".

אמנון כהן: אנשים כתבו זאת, כולנו אנשים ולכל אחד יש מה להגיד.

אמנון כהן: אנחנו רוצים שזה יהיה מאוזן וטוב.

אמנון כהן: זו פעם ראשונה, נכנסים, ייתכן ויהיו השלמה, שינויי חקיקה, שינויי תקנות.

אמנון כהן: בבקשה גברתי, רצית להגיד משהו.

קריאה: רציתי להוסיף שיש בתקנות האלה ועדה מייעצת, ובין התפקידים שלה זה להמליץ על סקרים.

קריאה: יכול להיות ששם הוועדה המייעצת יכולה לכוון את הסקרים לאוכלוסיות וסוגי מבנים - -

אמנון כהן: מי יכוון?

שרית כספי-אורון: חברי הוועדה המייעצת - -

שלום גולדברגר: אנחנו נגיע לזה.

שלום גולדברגר: בסעיף 35 יש ועדה מייעצת - -

מיכל גולדברג: אבל היא מייעצת למנכ"ל המשרד?

קריאה: נכון.

קריאה: ואז המנכ"ל יכול לקבל את ההמלצות.

שלום גולדברגר: כן, ואחד התפקידים זה באמת לעשות סקרים, לייעץ איזה סקרים לעשות, ואיך להתקדם - -

אמנון כהן: אוקיי.

אמנון כהן: חברת "מקורות" – כן, גברתי.

ברכה לימוני רליס: ברכה לימוני מ"מקורות".

ברכה לימוני רליס: אני מתייחסת לסעיף 13(א), ויש לי פה שלוש הערות.

ברכה לימוני רליס: אני אתחיל ב-13(א)(4), בדיקה לאסבסט.

ברכה לימוני רליס: אין בארץ אף מעבדה שיודעת לבדוק אסבסט, וגם אי אפשר לשלוח את המדגמים לחוץ-לארץ כי הבדיקה צריכה להתבצע באותו יום.

ברכה לימוני רליס: אז אנחנו מכניסים כאן משהו שהציבור לא יכול לעמוד בו.

ברכה לימוני רליס: אין אפשרות לבצע בדיקות אסבסט - -

אמנון כהן: תקימו מעבדות עכשיו, כתוצאה מהתקנות.

ברכה לימוני רליס: מי יקים, וכמה זמן זה ייקח?

ברכה לימוני רליס: וברגע שייכנסו התקנות לתוקף אנחנו נהיה עבריינים כי לא נוכל לבצע בדיקת אסבסט.

אמנון כהן: תשלימי את כל ההערות, וניתן למשרד הבריאות להשיב.

ברכה לימוני רליס: הערה שנייה - -

קריאה: לא, כדאי לדבר על זה.

קריאה: נתנו תאריך תחילה לאסבסט - -

ברכה לימוני רליס: יש כאן שתי הערות שמתקשרות להגדרות.

ברכה לימוני רליס: סעיף 1, בדיקת חומר חיטוי פעיל, זאת בדיקה שמתבצעת בשדה; חייבת להתבצע בשדה.

ברכה לימוני רליס: ואילו בהגדרות של בדיקה כתוב: בדיקה במי שתייה נערכת במעבדה מוכּרת.

ברכה לימוני רליס: אין בכלל התייחסות לבדיקות שנערכות בשדה.

אמנון כהן: אתם הערתם להערות של התקנות האלה קודם?

אמנון כהן: או שעכשיו - -

ברכה לימוני רליס: לגבי זה לא.

אמנון כהן: עכשיו התעוררתם, או מה?

ברכה לימוני רליס: עכשיו התעוררנו.

אמנון כהן: למה עכשיו התעוררתם?

ברכה לימוני רליס: עכשיו שמנו לב לזה.

ברכה לימוני רליס: זה משהו קטן.

אמנון כהן: זה לא קטן.

אמנון כהן: זה מהותי מאוד-מאוד.

אמנון כהן: זה לא קטן בכלל.

אמנון כהן: אבל אני שלחתי לתיאומים.

אמנון כהן: גם את "מקורות" שלחתי לתיאומים.

אמנון כהן: אני לא יודע למה זה לא הגיע אליך.

ברכה לימוני רליס: יכול להיות שזה הועבר בהתחלה למשרד הבריאות, ואיכשהו נשמט.

ברכה לימוני רליס: אבל מוטב מאוחר מבכלל לא.

אמנון כהן: אוקיי.

אמנון כהן: סעיף שלישי שאת רוצה להעיר?

ברכה לימוני רליס: סעיף שלישי זה 13(א)(3) – בדיקה לפלואוריד.

ברכה לימוני רליס: גם כאן הבדיקה לפלואוריד ברוב המתקנים נעשית במתקן רציף, מדידה רציפה online שמשודרת לחדר בקרה.

ברכה לימוני רליס: אין שום הגדרה לדבר הזה בהגדרות.

ברכה לימוני רליס: וגם בנושא של דיגום, כתוב: נטילת דגימה והעברתה למעבדה.

ברכה לימוני רליס: גם בדיגום וגם בבדיקה, הכול מתייחס למעבדה.

ברכה לימוני רליס: ויש הרבה מקרים שעושים בדיקה, או על-ידי מכשיר רציף בשדה או על-ידי מכשיר נייד בשדה.

אמנון כהן: משרד הבריאות, יש לכם תשובות?

אמנון כהן: אם אין לכם תשובות, אין בעיה שתבואו בפעם הבאה, אחרי שתשבו איתם ותבדקו.

אמנון כהן: אנחנו רוצים להוציא תקנות שאפשר יהיה ליישם אותן.

אמנון כהן: אי אפשר להטיל גם עליהם גזירות ולהפוך אותם לעבריינים.

אמנון כהן: ולכן, אם עדיין אין תשובה תעשו עוד חשיבה - -

עירית הן: אני אתחיל מהאסבסט.

אמנון כהן: יש לה שלוש שאלות.

אמנון כהן: לא, רגע.

אמנון כהן: היא סיימה.

אמנון כהן: לגבי כולן יש לך תשובות?

ברכה לימוני רליס: אלה היו שלושת הדברים.

ברכה לימוני רליס: לגבי האסבסט אנחנו כן העלינו את זה בדיון מול - -

אמנון כהן: אז מה התשובות של משרד הבריאות?

אמנון כהן: בבקשה.

אמנון כהן: אם יש לך תשובות עכשיו על הכול, בבקשה.

אמנון כהן: אם לא, את יכולה גם בדיון הבא.

אמנון כהן: מה את מציעה?

עירית הן: לגבי האסבסט, אני מסכימה עם ההערה.

עירית הן: אנחנו לא ערוכים פה בארץ.

אמנון כהן: ניתן לוח זמנים אולי, תקופת מעבר.

עירית הן: לא.

עירית הן: אולי היה נכון להתייחס לזה במסגרת סקר ארצי, ולא כחובה של ספק מים כי בזה יהיה קשה מאוד לעמוד.

אמנון כהן: אוקיי, והנושא השני?

עירית הן: בנושא בדיקות שדה, אני לא יודעת כל כך איך לאכוף אותו.

אמנון כהן: טוב, בואי נסכם ככה - -

עירית הן: - - - ולידי, מעבדה, תקפות, כל הצד הזה - -

אמנון כהן: עירית, את אתי?

אמנון כהן: יש פה קפיטריה טובה גם.

אמנון כהן: אחרי זה אפשר לשבת שם ביחד.

אמנון כהן: תמצאו את הנוסחה המתאימה.

אמנון כהן: לדיון הבא אני מבקש, לגבי פרק ד' סעיף 13, שלוש ההערות שהעלו "מקורות", לתת עליהן את הדעת, חשיבה וגם ניסוח אחר אם צריך, כדי שאנשים יוכלו גם לעמוד בתקנות ושלא נהפוך אותם לעבריינים.

אמנון כהן: הרמתם יד שם?

שי בוזגלו: אני שוב חוזר ל-14, לגבי אחריות הספק, אולי כדאי להוסיף סעיף קטן (ג) אחרי (ב), לפיו: אין בביצוע בדיקה לפי סעיף קטן (א) ו-(ב) כדי להטיל אחריות על ספק המים על מערכת המים בנכס.

שי בוזגלו: אני עדיין חושב שצריך - -

אמנון כהן: לא, לא.

אמנון כהן: אני לא מוריד אחריות מאף אחד, אלא אם כן הוכחת שזה על הצרכן.

שי בוזגלו: צריך כאן לייצר ודאות.

אמנון כהן: ודאות יש.

אמנון כהן: פה התקנות, יש פה ודאות - -

שי בוזגלו: לדעתי אין ודאות אלא אם כן - -

אמנון כהן: לדעתך לא, לדעתי כן.

אמנון כהן: נגמר, הלאה, תתקדם הלאה.

אמנון כהן: עוד הערות?

אמנון כהן: מי אדוני?

אלון זסק: אני אלון מהמשרד להגנת הסביבה.

אלון זסק: לגבי האסבסט צריכים לקחת בחשבון שיש את חוק האסבסט החדש.

אלון זסק: אנחנו נבדוק לגבי הסיפור של - -

קריאה: - - -

אלון זסק: בסדר.

אלון זסק: אנחנו נבדוק לגבי זה וניתן תשובה.

אלון זסק: לגבי סעיף 14, יש חשיבות מאוד גדולה ברמה ההצהרתית ושלום גולדברגר דיבר על זה קודם, לגבי העלאת היכולת והעידוד של שתייה ממי ברז.

אלון זסק: חלק מהסיפור של יכולת בדיקה ומנגנון שהוא בעצם חדש, יש מאין, הוא מאוד משמעותי.

אלון זסק: כי ככל שאיכות המים – גם הציבור יאמין יותר במים, זה יהיה טוב לכולנו, גם ברמה הבריאותית, גם ברמה הסביבתית.

אמנון כהן: כמה עולה לצרכן להזמין בדיקה בבית?

עירית הן: מאות שקלים.

אמנון כהן: מאות זה מאה, או אלף?

עירית הן: שלוש מאות.

קריאה: זה שלוש מתכות.

קריאה: רק שלוש מתכות.

עירית הן: אני רוצה להגיד לנושא שמעלים רשות המים – יש חשיבות שיבינו בסופו של דבר כשנניח נמצאה הבעיה באותו בית, דירה או בניין – מי מחליף צנרת?

עירית הן: מי לוקח את האחריות?

עירית הן: צריך לדעת את הדבר הזה.

אמנון כהן: אנחנו לא הולכים לצנרת.

אמנון כהן: אנחנו הולכים לבדיקה.

אמנון כהן: בבדיקה הוא צריך להוכיח כספּק - -

עירית הן: אז נניח שהוא הוכיח שהבעיה בבית.

מיכל גולדברג: התקנות האלה לא עוסקות בצנרת.

מיכל גולדברג: התקנות האלה עוסקות באיכות מי שתייה.

מיכל גולדברג: האחריות של איכות מי שתייה, כפי שאמר גם היושב-ראש, היא אחריות למים ששותים מהברז.

מיכל גולדברג: אחר כך, השאלה מיהם הבעלים של הצנרת, זה כבר נקבע לפי חוקים ודינים אחרים.

מיכל גולדברג: בוודאי שתקנות מי שתייה לא צריכות לעסוק במטריה הזאת.

שי בוזגלו: צריך אולי להבהיר שכאשר מדובר כאן בשירות עבור האזרח - -

אמנון כהן: מי מדבר?

אמנון כהן: פה מרימים יד כשמדברים.

אמנון כהן: שנייה אחת.

אמנון כהן: אנחנו ממשיכים הלאה, משרד הבריאות?

מיכל גולדברג: אני רוצה להעיר לעניין בדיקות האסבסט – אכן "מקורות" העלו את הנושא בישיבה המשותפת שקיימנו יחד עם משרד הבריאות.

מיכל גולדברג: משרד הבריאות תיקנו בעניין הזה את התקנות ונתנו שלוש שנים מיום התחילה לביצוע הבדיקה הראשונית של האסבסט.

מיכל גולדברג: כי, כפי שהם הסבירו לי, לטענתם, כנראה שתוך שלוש שנים אפשר יהיה להיערך לביצוע הבדיקות.

מיכל גולדברג: זו בסך הכול בדיקה שאני מבינה שלא היתה קיימת קודם, וועדת הדין החליטה שיש לבצע אותה.

עירית הן: איפה הוספנו את זה?

עירית הן: אני לא זוכרת את זה.

מיכל גולדברג: אתם תיקנתם - - - ד' בתוספת הרביעית.

אמנון כהן: אנחנו משאירים את זה עדיין לשיקול בחינה מול "מקורות" - -

ברכה לימוני רליס: ועדת הדין הציעה - -

אמנון כהן: יש פה שלושה סעיפים שהעלו "מקורות".

אמנון כהן: תשבו, אמרתי איפה אתם יכולים לשבת.

אמנון כהן: אתם יכולים לשבת אצלכם.

אמנון כהן: אחרי שתגידו לי שאפשר, זה סביר, שלוש שנים, מה שאומרת פה היועצת המשפטית של הוועדה, או כל מה שתחליטו.

אמנון כהן: אמרתי, אנחנו רוצים בסוף תקנות טובות וראויות שנוכל לחיות אתן.

אמנון כהן: פרק ה'.

משה אבנון: אדוני היושב-ראש, אני ביקשתי להעיר עוד שתי הערות.

אמנון כהן: אמרת.

אמנון כהן: דיברת.

משה אבנון: לא, שתי הערות לגבי זה.

משה אבנון: קודם כל, יש פה שאלה של בדיקת הפלואוריד.

משה אבנון: נושא הפלואוריד נמצא עדיין כרגע בהקפאה.

משה אבנון: מה שכתוב פה בעצם הופך את מי שלא שם פלואור במים לעבריין.

קריאות: לא.

קריאה: לא, אבל זה לא קשור.

אמנון כהן: תנו לו לסיים.

משה אבנון: אם אני ברמת-השרון לא רוצה לשים פלואוריד, ובינתיים זה היה בכנסת והם הקפיאו את כל העניין הזה – אומנם משרד הבריאות מנסה לדחוף את זה מכל הכיוונים, אבל אנחנו למשל מתנגדים לפלואוריד.

אמנון כהן: אנחנו לא הגענו לזה עדיין.

אמנון כהן: זה יהיה בתוספות, לא כרגע.

משה אבנון: לא, אבל זה מופיע פה.

משה אבנון: פה זה הופך אותם ישר לעבריינים.

מיכל גולדברג: כאן ההתייחסות היא רק ל- - - הבדיקה.

עירית הן: רק לביצוע בדיקות.

אמנון כהן: זה בדיקה כרגע.

אמנון כהן: זה לא תוספות.

קריאה: זה בסעיף 20, תגיד.

מיכל גולדברג: עוד נדון בכל הנושא של הוספת הפלואור.

אמנון כהן: שלטון מקומי, זה יבוא אחר כך.

משה אבנון: יש בעיה שנייה.

משה אבנון: אם בבית נתגלה זיהום כתוצאה מהבית, ספק המים צריך להודיע להם וצריך להפסיק את המים עד שהבית לא מטפל.

אמנון כהן: בסדר, זה ביניהם כבר.

אמנון כהן: אתה ממשיך, משרד הבריאות?

שי בוזגלו: אני לא בטוח שזו הכוונה.

שי בוזגלו: אני לחלוטין לא בטוח שזו הכוונה.

אמנון כהן: פרק ה'.

אמנון כהן: אתה לא אתי.

אמנון כהן: יופי.

אמנון כהן: הערות לפרק ה', בבקשה.

אורלי אברהם: שמי אורלי מ"מקורות".

אורלי אברהם: סעיף 21 – מיהול, בסעיף 1 מוזכרת החנקה כאחד הגורמים שמיועדים למיהול.

אורלי אברהם: בסעיף קטן (2) רשום: "החריגה אינה בגורם שמקורו בזיהום מעשה ידי אדם".

אורלי אברהם: לנו יהיה קשה עד בלתי אפשרי להעיד, כמו שנדרש, שחריגה בחנקה אינה בגורם שמקורו בזיהום מעשה ידי אדם.

אורלי אברהם: משום שידוע שחנקה, מקורה הוא כן בזיהום מעשה ידי אדם.

אורלי אברהם: לכן צריך פה או להחריג את החנקה או להתייחס לזה אחרת.

אורלי אברהם: כמו שזה, אנחנו מנועים למהול מים עם חנקות.

אורלי אברהם: בזמן שמשרד הבריאות מאשר לנו כל הזמן למהול מים עם חנקות.

קריאה: יש לי הצעה בקשר לזה.

אמנון כהן: שנייה אחת.

אמנון כהן: "מקורות", סיימת?

אמנון כהן: תרשמו את ההערה, אנחנו ממשיכים הלאה.

עירית הן: אנחנו יכולים לענות.

אמנון כהן: לא, לא.

אמנון כהן: בסוף נענה.

אמנון כהן: ממשיכים.

אמנון כהן: בבקשה, אדוני.

קריאה: דילגת עלי.

אמנון כהן: אז קודם האוצר.

אמנון כהן: חכי, אני לא אסתבך אתם עכשיו.

אמנון כהן: תורך יגיע.

עדי חכמון: בסעיף 18, לעניין התוספת השישית, נושא המגנזיום עדיין במחלוקת, אז שיובהר - -

אמנון כהן: כן, כן.

אמנון כהן: אנחנו דיברנו בתחילת הדיון שיש נושא במחלוקת, מחלוקת מקצועית-עניינית, וביקשו ממני לדלג על הסעיף הזה.

אמנון כהן: אני לא מצביע עליו אבל אנחנו ניתן לגופים המקצועיים ללבן את הדברים.

אמנון כהן: אנחנו רוצים לדאוג שהצרכן בסופו של דבר יקבל מים ראויים לבריאותו.

אמנון כהן: אם צריך לאחר התפלה להוסיף כל מיני חומרים - -

עדי חכמון: כן, זה יוכרע בהמשך.

עדי חכמון: פשוט כרגע זה בתוך התקנות בסעיף 18 בתוספת השישית.

אמנון כהן: אנחנו נדון בו עוד פעם.

אמנון כהן: זה לא יקבל כרגע ביטוי של הצבעה או החלטה.

אמנון כהן: זה ייפתח עוד פעם בדיון הבא בכל מקרה, לאחר שהצוות המקצועי יסיים את עבודתו.

אמנון כהן: עכשיו, רשות המים.

הראל גל: עדיין סעיף 18, עדיין התוספת השישית – ישנם שני מתקני התפלה, מתקני ההתפלה הישנים יותר בפלמ"חים ובאשקלון שאינם עומדים בערכי הייצוב שבתוספת השישית.

הראל גל: אומנם סעיף (ד) מאפשר למנהל לאשר ייצוב מים בשיטה אחרת.

הראל גל: אנחנו חושבים שיותר נכון יהיה להחריג את המתקנים האלה באופן ספציפי או על-פי שנים של הקמת המתקנים, לפני שוועדת הדין סיימה את עבודתה והמלצותיה.

הראל גל: והמתקנים שיוקמו לאחר השנה שבה הסתיימה עבודת הוועדה כבר הוקמו על-פי הסטנדרטים והדרישות החדשות.

אמנון כהן: כן, בבקשה, מי עוד?

שרית כספי-אורון: אני אפתח תיבת פנדורה, בסעיף 20.

שרית כספי-אורון: כמו שאמרנו בדיונים פה וגם בוועדת הבריאות, ההפלרה של מי השתייה אינה בריאותי לכל שותי המים במדינת ישראל.

שרית כספי-אורון: ה-EPA האמריקאי ומשרד הבריאות האמריקאי הצהירו באופן מאוד ברור שילדים עד גיל 8 הם תחת סכנת יתר ליצור בעיות של פלואורוזיס של השן בעקבות הפלרת מי השתייה.

שרית כספי-אורון: מעבר לכך, אפילו במשרד הבריאות שלנו וגם במשרד הבריאות האמריקאי, אומרים לאמהות ואבות שמכינים בקבוקים של תחליפי חלב שלא ישתמשו במים מופלרים.

שרית כספי-אורון: אני חושבת שזה עניין לתביעה ייצוגית, כי למה ההורה הטרי צריך להוציא עוד ועוד כסף לרכוש מים מינרליים על-מנת להכין את הפורמולה.

שרית כספי-אורון: בארצות-הברית, הגופים הרשמיים האלו המליצו לפני שנה להוריד את המנה המיטבית ל-0.7 מיליגרם לליטר.

שרית כספי-אורון: הם לא המליצו להפסיק את ההפלרה, על-אף שאנחנו בארגון בעד להפסיק, אבל הם המליצו להוריד את זה לפחות ל-0.7; וזה בגלל שיש, מה שנקרא: reference dose באנגלית, מנת ייחוס.

שרית כספי-אורון: זה ביחידות של מיליגרם לקילוגרם משקל גוף.

שרית כספי-אורון: אם אתה צורך מעל זה כל יום, אתה חשוף לתופעות לוואי בלתי רצויות של החומר.

שרית כספי-אורון: אני חושבת שבכל התקנות האלו, רק הפלואור מופיע ומוחדר למים – הוא הדבר היחיד שמשרד הבריאות מתיר להיות מעל ל-reference dose.

שרית כספי-אורון: אין חיה כזאת באיכות מי השתייה.

שרית כספי-אורון: אנחנו חושבים, גם בהתאם להחלטה של ועדת הדין שצריך לבטל את חובת ההפלרה, אבל לכל הפחות להוריד את המנה המיטבית ל-0.7 מיליגרם לליטר, ולהטיל את החובה הזו איפה שריכוז הפלואוריד קטן מ-0.5 נגיד, אבל לא - -

אמנון כהן: הנושא הזה עלה גם בדיון הקודם, בדיון הראשוני, ואני ביקשתי ממחלקת המחקר שלנו להכין על זה עבודה מבחינת ראייה עולמית.

אמנון כהן: ואכן, המסמך כבר הוגש לנו ואני אפתח את הנושא הזה שוב בדיון הבא, לאחר שנלמד את הסוגיה הזו, של הוספת פלואוריד, עד כמה ואיך.

אמנון כהן: אז נחליט גם לגבי מגנזיום, גם לגבי פלואוריד, נעשה שוב דיון לאחר שיהיה לנו גם מכאן וגם מכאן את המחקרים האלה.

אמנון כהן: אנחנו בטוחים שהוועדה המקצועית נתנה את דעתה על זה.

אמנון כהן: אבל אנחנו צריכים לבדוק עוד פעם, ולראות שנוציא בסופו של דבר תקנות ראויות לטובת הציבור.

אמנון כהן: יש עוד הערות?

שרית כספי-אורון: רציתי להציע על ההערה לגבי החנקה.

שרית כספי-אורון: היא נכונה לחלוטין.

שרית כספי-אורון: אני מציעה שחנקה שלא באה ממקור ביובי – כי יש חנקות שבאות ממקור חקלאי, נגיד, של דישון – וזה לא מלווה עם חיידקים ופתוגנים אחרים.

שרית כספי-אורון: אבל חנקה שבאה ממקור ביובי, נגיד זליגה של שופכין מבורות ספיגה ודברים כאלה, שזה לא יוּתר למיהול.

אמנון כהן: משרד הבריאות, בבקשה.

שלום גולדברגר: אז אני ישר מתחבר למה ששרית אמרה, וזה קושר אותי גם למי גלם שאינם ראויים לשמש כטיפול.

שלום גולדברגר: אנחנו חוזרים – המיהול, מתקן טיפול, צריך לקבל מי גלם שמשרד הבריאות מאשר אותם מלכתחילה.

שלום גולדברגר: אם הם באים ממקור ביובי אנחנו פוסלים אותם מלכתחילה.

שלום גולדברגר: זה נמצא בתוך הסמכויות שדיברנו קודם.

שלום גולדברגר: בעניין החנקה למיהול, כתבנו במפורש בתוך התקנות את המילה "חנקה", כדי שכולם יבינו שאנחנו מאשרים חנקה למיהול.

שלום גולדברגר: וש"מקורות" יירגעו וידעו שגם מקורות מים שיש בהם חריגה בחנקות מותרים למיהול.

שלום גולדברגר: אפשר להגיד שכל דבר הוא זיהום מעשה ידי אדם.

שלום גולדברגר: גם הכלואוריד זה מעשה ידי אדם.

שלום גולדברגר: בסופו של דבר, בני אדם גרמו את כל הזיהומים האלה.

שלום גולדברגר: ברגע שכתבנו במפורש בתוך התקנות: לרבות חנקה, כלואוריד וכולי, הכוונה היא שמותר למהול גם חנקות.

שלום גולדברגר: אני רוצה להזכיר, על-פי חוק קרקעות מזוהמות, נאמר שדישון והשקייה אינם נחשבים לזיהום.

שרית כספי אורון: זאת הצעת חוק ויש כאלו ש"ירדו" על הסעיף הזה.

אמנון כהן: זה עדיין בממשלה - -

מיכל גולדברג: לא, לא זה הגיע.

מיכל גולדברג: הצעת החוק מצויה על שולחנה של הוועדה ולא ברור מה - -

שלום גולדברגר: זה אותו היגיון, אותו עיקרון.

שלום גולדברגר: אי אפשר להגיד שכל דבר שבני-אדם עושים על פני השטח, כולל פעילות חקלאית רגילה, הופכת להיות לזיהום.

שלום גולדברגר: אני מסכים.

שלום גולדברגר: אנחנו רוצים לתת אישור למיהול חנקות.

שלום גולדברגר: אני חושב שבדרך הזאת, כפי שכתבנו אותה – זה ברור לכולם שאם כתוב: "לרבות חנקה", אז החנקה היא חלק.

אמנון כהן: פרופסור, בבקשה.

אבנר עדין: רק במילה אחת, כן יש חנקות ממקור טבעי – צמחייה שנרקבת בקרקע, הכבול של החולה.

אבנר עדין: ישנם מקומות רבים שקשה אפילו להחליט מה יותר דומיננטי.

אבנר עדין: אם זה מדישון או אם זה משפכים או אם זה מהקרקע.

אבנר עדין: והקושי להבחין יכול לפעמים להיות לרועץ אם תתחילו להיכנס לפרטים בנושא הזה.

מיכל גולדברג: אבל כוונת הוועדה היתה שכאשר יש זיהום מחנקות שהמקור שלו בדישון, תהיה אפשרות או לא תהיה אפשרות למהול?

אבנר עדין: המשימה כאן היא להתגבר על בעיית החנקה.

אבנר עדין: אם המקור זה ביוב, יש אינדיקטורים אחרים ויש מחסומים או חסמים אחרים.

אבנר עדין: אז אני לא הייתי רואה פה איזושהי בעיה מיוחדת.

עדי חכמון: זה שמשרד הבריאות אומר לנו: אל תדאגו - -

אמנון כהן: שנייה, שנייה.

אמנון כהן: משרד הבריאות, עניתם על הכול?

שלום גולדברגר: לא, עוד לא.

שלום גולדברגר: בנושא הייצוב במתקנים ישנים – שני מתקני ההתפלה הקיימים היום, שעדיין אנחנו רוצים שיספקו מים טובים, ושלא יגרמו לקורוזיה ולשיתוך של הצנרת.

שלום גולדברגר: אנחנו צריכים להכניס אותם לתוך מנגנון שאנחנו נאשר את המים שיוצאים משם.

עירית הן: עוד לא השתכנענו.

שלום גולדברגר: אנחנו עדיין יודעים שיכול להיות שלא יעמדו בטבלה ד', אני לא זוכר בדיוק את המספרים של הטבלאות, כפי שכתוב במפורש בתקנות האלה.

שלום גולדברגר: לכן נתנו את הפתח שהמנהל רשאי לתת אישור למתקן התפלה לייצב את המים, למזער את שיתוך הצנרת באמצעים אחרים, ואני חושב שזה המקסימום שאפשר ללכת לקראת אותם מתקני התפלה; וגם לשמור על איכות המים ועל בריאות הציבור.

אמנון כהן: את שאר התשובות ענית?

עירית הן: "הפלרה" אמרת שאתה דוחה.

אמנון כהן: כן, לדיון הבא.

שלום גולדברגר: כן, ענינו.

אמנון כהן: מי גברתי?

פיליס פוזי: פיליס פוזי, אטלנטיום טכנולוגיות.

אמנון כהן: מה זה?

פיליס פוזי: זו חברה בארץ, שעוסקת בטכנולוגיות מאוד מתקדמות בחיטוי אולטרה סגול בלי תוצרי לוואי, כמו שיש בכלואוריד וכולי.

פיליס פוזי: אני רוצה לפתוח בסעיף 17(ג), אנחנו העברנו נייר עמדה, שאני יודעת שהם עשו שינוי קטן שעכשיו המים, מי התהום - - -

אמנון כהן: אנחנו ועדה.

אמנון כהן: אנחנו לא גוף מקצועי.

אמנון כהן: אם יש לך משהו מקצועי זה לגופים האלה, לא אלי.

אמנון כהן: לא פה.

אמנון כהן: ההערות שלכם צריכות להיבחן בגופים מקצועיים של הממשלה.

אמנון כהן: אני לא ממשלה, אני כנסת.

אמנון כהן: אני מציע שתעבירי את הבקשה שלך לגופים המקצועיים, והם יבחנו את זה.

אמנון כהן: כי זה גוף עסקי, אני לא יכול להתייחס לזה.

פיליס פוזי: לא, זה לא - -

אמנון כהן: שנייה אחת.

אמנון כהן: יחד עם זאת, אם יש פה משהו שהא לבריאות העם, לבריאות הציבור, אבל זה הגוף שיגיד לי אם כדאי או לא כדאי.

אמנון כהן: יש לכם כבר תשובה לזה?

אמנון כהן: קיבלתם את המסמך קודם?

שלום גולדברגר: קיבלנו את המסמך - -

אמנון כהן: מה התשובה למסמך שלהם – שהם טכנולוגיה מתקדמת לטובת בריאות העם בנוגע לסעיף 17, והם יכולים לתרום את חלקם לנושא הזה.

אמנון כהן: מה אתם אומרים?

שלום גולדברגר: בסעיף 17(ב) הוספנו את המשפט שאומר: "בהתחשב בין השאר בהשפעת המתקן על הסביבה".

שלום גולדברגר: כיוונו לכיוון של החיטוי ב-UV שהוא סביבתי יותר.

אמנון כהן: זה בסדר, גברתי?

עירית הן: - - -

פיליס פוזי: לסעיף (ג), העלו את הלוגים לשלושה סדרי גודל משני סדרי גודל, אבל לא הלכו עד ה-reference point המקובלת בכל העולם, שהיא ארבעה סדרי גודל.

פיליס פוזי: וזה לבריאות העם - -

עירית הן: היא כבר העבירה את זה.

עירית הן: בחנו.

אמנון כהן: עוד הערות?

אמנון כהן: לגבי פלואוריד ומגנזיום נמשיך בדיון הבא.

אורלי אברהם: לגבי חנקה?

אמנון כהן: אמר הפרופסור שזה קיבל את ביטויו ודי סביר מה שכתוב כאן.

אמנון כהן: יכול להיות שזה לא מאה אחוז, אבל די סביר כאן.

אורלי אברהם: אין לי ספק שימשיכו לאפשר לנו למהול.

אורלי אברהם: אבל יש פה סתירה.

אמנון כהן: יחד עם זאת, תשבו, הקפיטריה קרובה.

אמנון כהן: תשבו, ויש עוד סעיף שהעלתה המומחית שלנו.

אמנון כהן: תבואו להבנות.

אמנון כהן: אנחנו רוצים שיהיו תקנות ראויות טובות שתוכלו לעמוד בכל המטלות שמטילים עליכם.

אמנון כהן: הכוונה היא לא להפוך מישהו לעבריין.

אורלי אברהם: לא רק זה.

אורלי אברהם: שהן יהיו מכובדות.

אמנון כהן: אין בעיה.

אמנון כהן: יש פה מקום מכובד.

אמנון כהן: לא צריך הכול פה, ואנחנו נותנים לכם את הזמן לעשות זה ואומרים, אם יש משהו שנצטרך לפתוח ולתקן – הכול פתוח.

אמנון כהן: אנחנו נוציא בסוף תקנות ראויות לטובת הציבור.

אמנון כהן: ממשיכים, משרד הבריאות, מי התעייף?

אמנון כהן: לא התעייפת עוד?

שלום גולדברגר: עירית, עירית.

אמנון כהן: אה, אתה ג'נטלמן טוב.

שלום גולדברגר: לא התעייפתי, אבל - -

אמנון כהן: בכבוד.

אמנון כהן: בבקשה, גברתי.

אמנון כהן: שנייה רגע, אני אסמן אצלי.

אמנון כהן: איזה סעיף אנחנו מתחילים לדון בו?

אמנון כהן: התפלה?

אמנון כהן: מה זה היה?

אמנון כהן: שנייה אחת, אני אסמן אצלי, שאני צריך להיות במעקב.

אמנון כהן: סעיף 20, כן?

אמנון כהן: לשני החומרים?

קריאה: המגנזיום זה סעיף 18, והפלרה זה סעיף 20.

אמנון כהן: סימנתי.

אמנון כהן: בבקשה, את ממשיכה.

אמנון כהן: עד כאן.

אמנון כהן: הערות לפרק ו' כולו?

אמנון כהן: מה שלומך?

מיכאל בן-ארי: השבח לאל.

אמנון כהן: אני לא עשיתי דיון בתכנון ובנייה היום.

אמנון כהן: אמרתי להם, אני אביא אותך בווריאציה אחרת.

מיכאל בן-ארי: לא, אני התבלבלתי.

מיכאל בן-ארי: באתי בכל זאת.

אמנון כהן: לא, אתה באת לווריאציה חשובה.

אמנון כהן: בבקשה, ידידי.

מיכאל בן-ארי: יש לנו כאן סעיף שמדבר על תוכנית הדיגום – סעיף 26.

מיכאל בן-ארי: שרית כספי אורון הזכירה בנוגע לסעיף 14 שמדבר על הבדיקות שהאדם יוזם – אדם שרוצה לבדוק את המים בברז שלו, יכול לפנות לרשות ולבקש, ואז אם הוא משלם הם גם אמורים לבדוק לו פעם בשנה.

מיכאל בן-ארי: אני חושב, והזכירו את זה וגם שרית ציינה וגם הם, שהיום כבר נעשות דגימות מהסוג הזה, רק שזה לא ביוזמת האדם.

מיכאל בן-ארי: ואני חושב שזה יכול להיות הסדרים משלימים.

מיכאל בן-ארי: כלומר, אדם שירצה – במידה ותקבלו את ההערה שלנו, באזורים המוחלשים, רגישים, וכיוצא בזה – שירצה בדיקה, יכול להיות שיקבלו את דעתנו שצריך לעשות בדיקה בלי כסף.

אמנון כהן: אבל הם אמרו שמוקמת ועדה, תיכף נגיע אליה, שהיא אמורה גם להמליץ על הנושא שאתם ציינתם – ואני חושב שזה מבורך – שבאזורים מסוימים, בשכונה, בעיר מסוימת, או בשכבות כאלה ואחרות, שבשנה מסוימת יתמקדו שם, בשנה הבאה - -

מיכאל בן-ארי: סעיף 26 מדבר לא על היוזמה של הצרכן אלא על הדיגום שהם עושים.

מיכאל בן-ארי: נכון לעכשיו אין פה אזכור של דיגום בברזים באזורים שיש חשש שאולי יהיה.

מיכאל בן-ארי: אנחנו מציעים להוסיף לסעיף הזה דיגום לפי שיקול דעתם.

מיכאל בן-ארי: לא לפי החלטה של אנשים, איפה שהם יותר דואגים - -

אמנון כהן: היא ענתה על הסעיף שהעלתה שרית, שאת שיקול הדעת הזה הם לא רוצים לקחת לעצמם אלא לוועדה המייעצת למנכ"ל, שהוא ימליץ פעם ב- והם יקבלו את זה בברכה.

אמנון כהן: ככה נאמר, ככה אני הבנתי מכם.

מיכאל בן-ארי: ואז תוכנית הדיגום תוכן בהתאם לזה?

עירית הן: זה לא קשור.

עירית הן: אתם מערבבים.

שלום גולדברגר: אתה מדבר על סקר.

שלום גולדברגר: תוכנית הדיגום זה משהו שגרתי - -

אמנון כהן: אני לקחתי ברצינות את מה שאמרה שרית, כן?

אמנון כהן: לקחתי ברצינות רבה.

אמנון כהן: היא עשתה עבודה מצוינת.

אמנון כהן: אני שוקל לשדרג אותה לעבודה אחרת.

אמנון כהן: את מתבזבזת שם.

מיכאל בן-ארי: אם אתה נותן לה מחמאות - -

שרית כספי אורון: אם אתה מחליף מפלגה - -

אמנון כהן: מה?

אמנון כהן: מפלגה, מה אמרת?

מיכאל בן-ארי: היא אמרה, אם מסדרים לה עבודה היא מוכנה לעבור.

מיכאל בן-ארי: אצלנו לא משלמים הרבה.

אמנון כהן: אחרי הדיון, תישארי פה.

אמנון כהן: יש לי משהו להגיד לך.

מיכאל בן-ארי: בכל אופן, מה שבוצע לגבי סעיף 14 ומה שאנחנו מציעים פה - -

אמנון כהן: אלי, אתה משחרר אותה?

אמנון כהן: אם אני אמצא לה משהו יותר טוב?

מיכאל בן-ארי: יותר טוב, אני לא מאמין.

מיכאל בן-ארי: אבל אתה יודע.

אמנון כהן: תמיד תשאיר אופציה.

אמנון כהן: את תרצי לעבוד פה בוועדה מדי פעם?

מיכאל בן-ארי: האמת שבתור יועצת, במקרים מסוימים - -

אמנון כהן: לא במקרים מסוימים.

אמנון כהן: אל תגיד במקרים מסוימים.

אמנון כהן: היא עוזבת אותך לגמרי.

מיכאל בן-ארי: כשיהיה משהו קונקרטי נדבר עליו.

אמנון כהן: לא אתך.

אמנון כהן: אתה אני מדבר.

אמנון כהן: סיימנו את ההערה שלך?

אמנון כהן: נהניתי מהמקצועיות שלה.

מיכאל בן-ארי: אנחנו נוכחים בזה כל יום.

שרית כספי אורון: די, תפסיקו.

אמנון כהן: הגדלת שכר.

מיכאל בן-ארי: כשיש תוכנית דיגום של ספקים, למה שזה לא יכלול - -

אמנון כהן: ראית?

אמנון כהן: הוא התעלם ממה שאמרתי.

אמנון כהן: כשאמרתי: הגדלת שכר – דיגום, מה דיגום, מה דיגום?

אמנון כהן: שכר בשבילה תגדיל.

מיכאל בן-ארי: כשאני שומע "שכר", אני מחליף נושא.

מיכאל בן-ארי: אני לא יודע אם שמת לב.

קריאה: הוא שם לב.

מיכאל בן-ארי: בכל אופן, אם נחזור לנושא שהחלפנו, אין שום סיבה, אם כבר עושים תוכנית דיגום שנתית של ספק וזה ברמה שגרתית, שזה יכלול גם דגימה באזורים ספציפיים, בברזים.

מיכאל בן-ארי: כשיש חשש מסוים - -

אמנון כהן: הבנתי.

אמנון כהן: אוקיי, שמעו.

אמנון כהן: עוד הערות?

מיכאל בן-ארי: זה לא אמור להיות הרבה.

מיכאל בן-ארי: זה די דומה למה שכבר נעשה - -

אמנון כהן: עוד הערות?

אמנון כהן: לגוף אחר?

שרית כספי-אורון: לא, אבל זה משהו בסעיף אחר.

שרית כספי-אורון: בהמשך לנושא שקיפות התקנות - -

אמנון כהן: אם היית תלמידה של הפרופסור שלנו, אז אני רואה את האיכויות.

אמנון כהן: זה לא פשוט, כן?

שרית כספי-אורון: תרומות - - - לאדם טבע ודין יתקבלו בברכה, ואתה מוזמן להצטרף כחבר העמותה.

אמנון כהן: ש"סניקים אתה מקבל להיות תלמידים שלך?

קריאה: את כולם.

אמנון כהן: אה, כן?

אמנון כהן: בסדר, הלאה.

שרית כספי-אורון: לגבי הסקרים הסביבתיים והתברואיים, שיפורסמו גם לציבור - -

אמנון כהן: איזה סעיף?

שרית כספי-אורון: סעיף 28.

אמנון כהן: כן, בבקשה.

שרית כספי-אורון: אין להם איזושהי סטיפולציה שזה יפורסם לציבור, כמו תוצאות דיגום כל שנה, ודברים כאלו.

שרית כספי-אורון: מדובר ברמת הבטיחות של - -

עירית הן: זה כתוב ב-29.

עירית הן: זה מפורסם.

שרית כספי-אורון: כן?

שרית כספי-אורון: זה מפורסם?

קריאה: ב-30(א)(6).

שרית כספי-אורון: אוקיי.

שרית כספי-אורון: אז בסדר.

שרית כספי-אורון: סליחה.

אמנון כהן: עוד הערות?

אמנון כהן: ולגבי ההערה שהעיר אלי, כן?

שלום גולדברגר: דרך אגב, לא הסקר במלואו יפורסם אלא הממצאים העיקריים של הסקר.

שלום גולדברגר: יש גבול למה שאפשר לפרסם לציבור - -

אמנון כהן: אבל ההערה הקודמת, גם של שרית וגם של אלי לגבי אזורים ודברים לצרכן, תנו על זה את הדעת.

אמנון כהן: אתה דיברת אומנם על זה - -

שלום גולדברגר: כן, אנחנו חוזרים לאותו - -

אמנון כהן: לא צריך "לאותו", אני מבקש שזה לא יהיה דבר שנאמר והולך הלאה.

אמנון כהן: תן על זה את הדעת, ובדיון הבא תגיד איך אתה רוצה לראות את זה.

אמנון כהן: בבקשה, ממשיכים הלאה?

אמנון כהן: או שאתם עייפים כבר?

קריאה: עייפים.

קריאה: הלאה.

אמנון כהן: מי עייפה?

אמנון כהן: רוצה לאכול צהריים?

אמנון כהן: לא, אני נגד האוצר לא יכול ללכת.

קריאה: אני אומרת שנמשיך בפעם הבאה.

אמנון כהן: את חושבת?

אמנון כהן: בואי נראה מה שיש פה.

עירית הן: פרק ז', אנחנו מסיימים.

אמנון כהן: הספקנו יפה היום, וכשהאוצר אומר אני מקבל את הדברים.

עירית הן: אבל אנחנו תיכף מסיימים, זה פרק אחרון.

אמנון כהן: אנחנו אף פעם לא מסיימים עד שלא נקבל את התשובות לגבי מגנזיום, לגבי פלואוריד.

עירית הן: אפשר לעבור לפחות על כל הגוף, ואז יהיו כל ההערות.

אמנון כהן: לא, אני באותו יום קורא ועושה הערות.

פיליס פוזי: אם אפשר, אז בדיון הבא נהיה מוכנים עם התייחסות לכל הנושאים וזה יותר - -

אמנון כהן: הבעיה שלכם, שאני עובד בשבילכם מהר.

אמנון כהן: ואתם, כשאני מבקש משהו, עובדים לאט מאוד.

אמנון כהן: אתם לא זזים, אפשר להגיד.

עירית הן: איך אפשר להגיד את זה?

עירית הן: תוך יום.

עירית הן: תוך יום אנחנו מגיעים.

עירית הן: על כל - -

אמנון כהן: לא, אני מדבר על משהו אחר.

שרית כספי אורון: סליחה, אדוני היושב-ראש?

אמנון כהן: תיכף אני אתן לך, אחרי הדיון פה.

אמנון כהן: כשאנחנו, חברי כנסת, מבקשים משהו, משרד הבריאות קשה-קשה.

אמנון כהן: השר מצוין, אבל - -

עירית הן: אנחנו בריאות הסביבה, אנחנו עובדים מהר.

אמנון כהן: רשות המים, תשובה לא קיבלתי על הפניה הקודמת שביקשתי.

הראל גל: הלכנו משם לפה.

הראל גל: הבטחתי לך תשובה.

אמנון כהן: בטלפון אנחנו פותרים בעיות.

אמנון כהן: אני אתמול, תוך כדי דיון, פתרתי בעיה לצרכנית של חשמל.

אמנון כהן: זוכרת?

אמנון כהן: פתרו תוך כדי.

הראל גל: אנחנו מרוכזים בדיון.

אמנון כהן: אז אנחנו גם נתחשב בדברים שלכם כמו שאתם מבקשים.

אמנון כהן: ככה, יש לנו דברים אחרים גם.

אמנון כהן: לפני שנסיים, יש לנו כמה דברים פתוחים.

אמנון כהן: לגבי "מקורות", תנו דעתכם גם לגבי רשות המים שהעלו מספר דברים – עד הצינור, אחרי הצינור.

אמנון כהן: השלטון המקומי העיר הערה.

אמנון כהן: אנחנו רוצים לדעת, ואני מסתכל על הצרכן.

אמנון כהן: שהצרכן בסוף לא יצטרך לעמוד מול השלטונות ולהתחיל לחפש.

אמנון כהן: ולכן, להקל עד כמה שאפשר על הצרכן כי הוא אף פעם לא יודע – עד הצינור, עד השעון, אחרי השעון.

אמנון כהן: אבל חייבת להיות אחריות על מישהו.

אמנון כהן: אני לא רוצה להטיל על מישהו גזירה שהוא לא אשם בה.

אמנון כהן: מי שיעשה את העבודה, יוכיח לו שעד השעון זה היה בסדר, מהשעון אני מבקש ממך לטפל בצינור שלך בתוך הבית.

אמנון כהן: זה עניין שלו, אם הוא לא רוצה לטפל, אני לא יודע אם צריכים לנתק את המים או לא צריכים לנתק את המים.

אמנון כהן: אבל הצרכן ידע שיש בעיה בצנרת שלו, שידע מה שותים הילדים שלו, ואיך הוא מכלכל את צעדיו.

אמנון כהן: יכול להיות שהוא יגיד אני רק משתמש במים רק בספונז'ה.

אמנון כהן: לכן אני לא ורצה לתקן כלום.

אמנון כהן: אני שותה מים אחרים.

אמנון כהן: יכול להיות.

אמנון כהן: אני לא יכול לחייב אותו ולא לספק לו מים.

אמנון כהן: חברי, מאדם טבע ודין, העירו כאן הערות חשובות.

אמנון כהן: גם על זה תתנו את הדעת.

אמנון כהן: מה שהשארתי פתוח וביקשתי לדיון הבא, אז כבר תכינו.

אמנון כהן: אני בשאיפה לסיים בדיון הבא את הנושאים.

אמנון כהן: לכן, אם עדיין יש הערות – גם המפעל שהוא גוף לטובת הציבור אמר שיש לו עוד הערה.

אמנון כהן: אם אתם חושבים שנכון להרחיב, להוסיף עוד סעיף, הכול פתוח ותלוי בכם.

אמנון כהן: ראיתם, כמה שיש יותר תיאומים, אנחנו מתקדמים מהר.

אמנון כהן: אם עדיין יש הערות, לאדם טבע ודין, גם לסעיפים הבאים, כבר תעבירו, תעשו שיעורי בית, ואני רוצה להוא מוכן.

אמנון כהן: היועצת המשפטית של הוועדה כאן.

אמנון כהן: תעשו תיאומים ביניכם.

אבנר עדין: יש לי עוד הצעה קצרה מאוד ומהירה מאוד.

אמנון כהן: בבקשה, אדוני.

אבנר עדין: זה גם לכבוד "מקורות", חברת אספקת המים, שעושה הכול כדי לתת לנו מים טובים – בישיבה הבאה יוגשו לנו מי ברז במקום מים בבקבוקים.

אמנון כהן: אני קיבלתי את ההחלטה גם בדיון הקודם.

אמנון כהן: אבל אני לא קובע בבית הזה.

אמנון כהן: צריך לבוא ליושב-ראש הכנסת, עם החלטה שנשתה מים מבקבוקים.

אמנון כהן: אבל קודם כל צריך משרד הבריאות להגיד שהמים ראויים פה בכנסת.

קריאה: ראויים.

קריאה: ראויים.

קריאה: טובים וראויים.

אמנון כהן: אני מבקש ממשרד הבריאות, דקה אחת.

אמנון כהן: ומהמשרד להגנת הסביבה האחת, דקה אחת.

שרית כספי-אורון: סליחה, האם יש תאריך יעד לדיון הבא?

שרית כספי-אורון: כי אנחנו מחכים - - -

אמנון כהן: אני לא יכול להגיד.

אמנון כהן: הוועדה עמוסה מאוד.

אמנון כהן: אני משער שבמהלך השבועיים הקרובים, שבועיים-שלושה.

שרית כספי-אורון: אפשר שזו תהיה החלטה שלך?

אמנון כהן: זו לא יכולה להיות החלטה, כי זה לא תלוי בי.

אמנון כהן: בנושא המגנזיום אני צריך לקבל, כדי לדעת איפה זה עומד מבחינה מקצועית.

אמנון כהן: אני יכול להגיד שתוך עשרה ימים, ואין תשובה – אני בחור אחראי.

אמנון כהן: אני מחכה לתשובה, ויומיים-שלושה אחרי כן, אני מעלה את הנושא הזה.